PMIndiaData/PMIndiaSum huggingface dataset:
டென்மார்க் பிரதமர் வருகையின் போது பரிமாறிக் கொள்ளப்பட்ட புரிந்துணர்வு ஒப்பந்தங்கள் / ஒப்பந்தங்களின் பட்டியல்

1. நிலத்தடி நீர் வளங்கள் மற்றும் நீர்நிலைகளை வரைபடமாக்குவது பற்றிய புரிந்துணர்வு ஒப்பந்தம் ஹைதராபாத்தில் உள்ள அறிவியல் மற்றும் தொழில்துறை ஆராய்ச்சி கவுன்சில்(சிஎஸ்ஐஆர்)- தேசிய புவி இயற்பியல் ஆராய்ச்சி நிறுவனம் மற்றும் டென்மார்க் ஆர்ஹஸ் பல்கலைக்கழகம், மற்றும் டென்மார்க், கிரீன்லாந்தின் புவியியல் ஆய்வு அமைப்பு ஆகியவை இடையே கையெழுத்தானது. இதில் ஹைதராபாத்தில் உள்ள சிஎஸ்ஐஆர்- தேசிய புவி இயற்பியல் ஆராய்ச்சி நிறுவனம் டாக்டர் வி.எம். திவாரி, டென்மார்க் தூதர் ஃப்ரெடி ஸ்வானே ஆகியோர் கையெழுத்திட்டனர். 2. பாரம்பரிய அறிவு டிஜிட்டல் நூலக அணுகல் குறித்த ஒப்பந்தம் சிஎஸ்ஐஆர் மற்றும் டென்மார்க் காப்புரிமை மற்றும் டிரேட்மார்க் அலுவலகம் இடையே கையெழுத்தானது. இதில் சிஎஸ்ஐஆர் பாரம்பரிய அறிவு டிஜிட்டல் நூலக பிரிவு தலைவர் டாக்டர் விஷ்வஜனனி சதிகெரி, டென்மார்க் தூதர் ஃப்ரெடி ஸ்வானே ஆகியோர் கையெழுத்திட்டனர். 3. கோடை காலங்களில் இயற்கை குளிர்பதன சீர்மிகு மையத்தை நிறுவுவதற்கான புரிந்துணர்வு ஒப்பந்தம் பெங்களூரில் உள்ள இந்திய அறிவியல் கழகம், டான்ஃபோஸ் இண்டஸ்ட்ரீஸ் நிறுவனம் இடையே கையெழுத்தானது. இதில் பெங்களூரு ஐஐஎஸ் இயக்குனர் திரு கோவிந்தன் ரங்கராஜன், டான்ஃபோஸ் இந்தியா தலைவர் திரு ரவிச்சந்திரன் புருசோத்தமன் ஆகியோர் கையெழுத்திட்டனர். 4. இந்தியா-டென்மார்க் திறன் மேம்பாடு மற்றும் தொழில்முனைவு அமைச்சகங்கள் இடையே ஒப்பந்தம் கையெழுத்தானது. இதில் திறன் மேம்பாடு மற்றும் தொழில்முனைவு அமைச்சக செயலாளர் திரு ராஜேஷ் அகர்வால், டென்மார்க் தூதர் ஃப்ரெடி ஸ்வானே ஆகியோர் கையெழுத்திட்டனர். இது தவிர கீழ்கண்ட வர்த்தக ஒப்பந்தங்களும் அறிவிக்கப்பட்டன:
ஜி எஸ் ஏ ட்டி – 11 விண்கலத்திற்கான தரைப்பகுதி பணிகளை நிறைவேற்றவும், விண்ணில் ஏவுவதற்கான சேவைகளைப் பெறவும் மத்திய அமைச்சரவை அனுமதி

பிரதமர் திரு. நரேந்திர மோடி அவர்களின் தலைமையில் நடைபெற்ற மத்திய அமைச்சரவை கூட்டம் ரூ. 1117 கோடி மதிப்பில் ஜி எஸ் ஏ ட்டி -11 விண்கலத்திற்கான தரைப்பகுதி பணிகளை நிறைவேற்றவும் விண்கலத்தை விண்ணில் ஏவுவதற்கான சேவைகளைப் பெறவும் இன்று தனது ஒப்புதலை அளித்தது. ஜி.எஸ்.ஏ.ட்டி.-11 விண்கலம் 2016ஆம் ஆண்டு இறுதியில் விண்ணில் ஏவப்படுவதற்குத் தயாராக இருக்கும். இந்த விண்கலம் பூமியிலிருந்து செலுத்தப்படும் நேரத்தில் 5600 கிலோ அடர்த்தியைக் கொண்டதாக உள்ள நிலையில் வெளிநாட்டிலிருந்து வாங்கப்படவுள்ள செலுத்தும் கலத்தைப் பயன்படுத்தி இந்தத் துணைக்கோள் விண்ணில் ஏவப்படும். இந்தத் துணைக் கோளின் தரைப்பகுதியானது கிராமப்புற தகவல் தொடர்பு தேவைகளை நிறைவேற்றும் வகையில் அமைந்திருக்கும். இந்த ஏற்பாடு ஜி எஸ் ஏ ட்டி விண்கலத்தை விரைவில் விண்ணில் செலுத்த உதவும். இதன் மூலம் கு-அலைவரிசையின் திறனளவை மேலும் அதிகரிக்க முடியும். விசாட்ஸ்(VSATS), அகண்ட அலைவரிசை (Broadband) போன்ற பல சேவைகளுக்கு இந்த கு-அலைவரிசையை பயன்படுத்திக் கொள்ள முடியும். துணைக் கோளின் சுற்றுவட்டம் குறித்த சோதனைக்கு உதவுவதோடு, இந்த அலைவரிசையின் ஒரு சிறிய பகுதியானது சமூக சேவைகளுக்குத் தேவையான அலைவரிசையை வழங்குவதாகவும் இந்த ஜி எஸ் ஏ ட்டி-11 விண்கலத்தின் தரைப்பகுதிப் பிரிவு செயல்படும். ஒரு நொடிக்கு 10 ஜிபி வேகத்திறன் கொண்ட அகண்ட அலைவரிசை தொடர்பை, குறிப்பாக கிராமப்புறப் பகுதிகளில், தொடர்ந்து வழங்கவும், இது உதவி செய்யும். பின்னணித் தகவல்: உயர் அலைவரிசை கொண்ட வி.எஸ்.ஏ.ட்டி. தகவல் தொடர்பு வழங்க ஏதுவாக உயர்திறன் கொண்ட 32 நிலையான ஒளிக்கற்றைகளுடன் கூடிய ஜி.எஸ்.ஏ.ட்டி-11 செயற்கைக் கோள் மத்திய அறிவியல் துறை மற்றும் இஸ்ரோ ஆகியவற்றின் செயற்கூடங்களில் தற்போது தயாராகி வருகிறது.
பிரதமரின் கரீப் கல்யாண் அன்ன யோஜனா திட்டம் பற்றிய, அனைவருக்கும் வளர்ச்சி குறித்த மாபெரும் வினாடி-வினா போட்டியில் பங்கேற்குமாறு மக்களுக்கு பிரதமர் அழைப்பு

பிரதமரின் கரீப் கல்யாண் அன்ன யோஜனா திட்டம் பற்றிய, அனைவருக்கும் வளர்ச்சி குறித்த மாபெரும் வினாடி–வினா போட்டியில் பங்கேற்குமாறு மக்களுக்கு அழைப்பு விடுத்துள்ள பிரதமர் திரு.நரேந்திரமோடி, இந்த வினாடி–வினா போட்டி ஆர்வத்தைத் தூண்டக் கூடியது என்றும், நல்லாட்சி குறித்த பல்வேறு முன்முயற்சிகள் இதில் இடம்பெறும் என்றும் தெரிவித்துள்ளார். மை கவ் இந்தியா வெளியிட்டுள்ள ட்விட்டர் செய்திக்கு பதில் அளித்து பிரதமர் வெளியிட்டுள்ள ட்விட்டர் பதிவில் ; “இது, ஆர்வத்தைத் தூண்டக் கூடியது, நல்லாட்சி குறித்த பல்வேறு முன்முயற்சிகள் இதில் இடம்பெறும். அனைவருக்கும் வளர்ச்சி குறித்த இந்த மாபெரும் வினாடி–வினா போட்டியில் பங்கேற்று, உள்ளடக்கிய வளர்ச்சியை நோக்கிய நமது கூட்டு பேரார்வத்தை வலுப்படுத்துங்கள்“ என்று தெரிவித்துள்ளார்.
புனிதத்துவம் நிறைந்த டாக்டர் ஸ்ரீ ஸ்ரீ ஸ்ரீ சிவக்குமார ஸ்வாமிகளின் பிறந்தநாளில் பிரதமர் புகழாரம் சூட்டியுள்ளார்

புனிதத்துவம் நிறைந்த டாக்டர் ஸ்ரீ ஸ்ரீ ஸ்ரீ சிவக்குமார ஸ்வாமிகளின் பிறந்தநாளில் பிரதமர் திரு நரேந்திர மோடி புகழாரம் சூட்டியுள்ளார். டுவிட்டரில் பிரதமர் கூறியிருப்பதாவது– “புனிதத்துவம் நிறைந்த டாக்டர் ஸ்ரீ ஸ்ரீ ஸ்ரீ சிவக்குமார ஸ்வாமிகளின் பிறந்தநாளில் அவருக்கு நான் மரியாதை செலுத்துகிறேன். எண்ணற்ற மக்களின் இதயங்களில் அவர் வாழ்கிறார். இணையற்ற அவரின் சமூக சேவையையும், சுகாதாரம் மற்றும் கல்விக்கு அவர் அளித்த முக்கியத்துவத்தையும் நாம் எப்போதும் நினைவில் கொள்வோம். அவரது கனவுகளை நனவாக்க நாம் தொடர்ந்து பாடுபடுவோம்”.
உத்தரப்பிரதேசத்தைச் சேர்ந்த பிரதமரின் கரீப் கல்யாண் அன்ன யோஜனா திட்டப் பயனாளிகளுடன்,  ஆகஸ்ட் 5 அன்று பிரதமர் கலந்துரையாடல்

உத்தரப்பிரதேசத்தைச் சேர்ந்த பிரதமரின் கரீப் கல்யாண் அன்ன யோஜனா திட்டத்தின் பயனாளிகளுடன், பிரதமர் திரு.நரேந்திர மோடி ஆகஸ்ட் 5–ந் தேதி பிற்பகல் ஒரு மணியளவில் காணொலி வாயிலாக கலந்துரையாட உள்ளார். ஆகஸ்ட் 5-ந் தேதியை பிரதமரின் கரீப் கல்யாண் யோஜனா திட்ட நாளாக, உத்தரப்பிரதேச மாநிலம் கொண்டாட உள்ளது. இந்தத் திட்டத்தின் பலன்களைப் பெறாமல் ஒரு பயனாளி கூட விடுபட்டு விடக்கூடாது என்பதை உறுதி செய்வதற்காக பிரம்மாண்ட விழிப்புணர்வு நிகழ்ச்சி ஒன்றும் தொடங்கப்பட உள்ளது. பிரதமரின் கரீப் கல்யாண் அன்ன யோஜனா திட்டத்தின் வாயிலாக, அந்த மாநிலத்தைச் சேர்ந்த, ஏறத்தாழ 15 கோடி பயனாளிகள் இலவச ரேஷன் பொருட்களைப் பெற்று வருகின்றனர். இந்தத் திட்டத்தின் பயனாளிகளுக்கு, சுமார் 80,000 நியாய விலைக்கடைகள் மூலம் உணவு தானியங்கள் விநியோகிக்கப்பட்டு வருகின்றன. இந்த நிகழ்ச்சியில் உத்தரப்பிரதேச மாநில முதல்வர் திரு.யோகி ஆதித்தநாத்தும் கலந்து கொள்கிறார்.
பிரிட்டனின் ராயல் கோல்டு விருது-2022 பெறவுள்ள புகழ்பெற்ற சிற்பி திரு. பாலகிருஷ்ண தோஷிக்குப் பிரதமர் வாழ்த்து

பிரிட்டனின் ராயல் கோல்டு விருது-2022 பெறவுள்ள புகழ்பெற்ற கட்டடக்கலை வல்லுநர் சிற்பி திரு. பாலகிருஷ்ண தோஷிவுடன் பேசிய பிரதமர் திரு நரேந்திர மோடி அவருக்கு வாழ்த்து தெரிவித்தார். இது தொடர்பாக பிரதமர் வெளியிட்டுள்ள ட்விட்டரில், "புகழ்பெற்ற கட்டடக்கலை வல்லுநர் சிற்பி திரு. பாலகிருஷ்ண தோஷியிடம் பேசியதோடு பிரிட்டனின் ராயல் கோல்டு விருது-2022 பெறவுள்ள அவருக்கு வாழ்த்து தெரிவித்தேன். கட்டடக்கலை உலகிற்கு அவரது பங்களிப்புகள் மிகமுக்கியமானதாகும். படைப்பாற்றல், தனித்துவம், பன்முகத்தன்மை ஆகியவற்றால் அவரது பணிகள் உலகளவில் போற்றப்படுகின்றன," எனக் குறிப்பிட்டுள்ளார்.
பிரிவினையின் போது உயிரிழந்தவர்களுக்கு பிரதமர் அஞ்சலி

பிரிவினைக் கொடுமைகள் தினத்தை முன்னிட்டு பிரிவினையின் போது உயிரிழந்தவர்களுக்கு பிரதமர் திரு நரேந்திர மோடி அஞ்சலி செலுத்தியுள்ளார். அவர் வெளியிட்டுள்ள ட்விட்டர் பதிவில் கூறியதாவது: “பிரிவினைக் கொடுமைகள் தினமான இன்று #PartitionHorrorsRemembranceDay , பிரிவினையின் போது உயிரிழந்தவர்கள் அனைவருக்கும் அஞ்சலி செலுத்துவதுடன், நமது வரலாற்றில் கொடூரமான காலகட்டத்தின் போது பாதிக்கப்பட்டவர்களின் நெகிழ்த்தன்மை மற்றும் உறுதியை பாராட்டுகிறேன்.”
மியான்மரில் யாமெதின் -இல் உள்ள பெண் காவலர் பயிற்சி மையத்தை மேம்படுத்துவதற்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி அவர்கள் தலைமையில் கூடிய மத்திய அமைச்சரவை மியான்மரில் யாமெதின் – இல் உள்ள பெண் காவலர் பயிற்சி மையத்தை மேம்படுத்துவதற்கான இந்தியா- மியான்மருக்கு இடையேயான புரிந்துணர்வு ஒப்பந்தத்தின் நடைமுறை குறித்த தனது பிந்தைய ஒப்புதலை வழங்கியது. இந்தப் புரிந்துணர்வு ஒப்பந்தம் செப்டெம்பர் 6, 2017 அன்று கையெழுத்தானது. இந்தப் புரிந்துணர்வு ஒப்பந்தம் இந்திய அரசிடமிருந்து தொழில்நுட்ப, நிதியுதவியைப் பெற்று மியான்மர் அரசு தனது காவல் படையின் திறனை வளர்த்தெடுப்பதற்காக யாமெதின் பெண் காவலர் பயிற்சி மையத்தினை மேம்படுத்துவதற்கானதாகும்.
வாரணாசிக்கு பிரதமர் பயணம், பல்வேறு வளர்ச்சித் திட்டங்களை தொடங்கி வைக்கிறார்

பிரதமர் திரு.நரேந்திர மோடி அவர்கள் தனது நாடாளுமன்றத் தொகுதியான வாரணாசிக்கு செப்டம்பர் 22 மற்றும் 23 ஆகிய தேதிகளில் செல்ல உள்ளார். பிரதமரின் இப்பயணத்தில், உள்கட்டமைப்பு, ரயில்வே, ஜவுளி, நிதி உள்ளடக்கல், சுற்றுச்சூழல் மற்றும் சுகாதாரம், கால்நடை, கலாச்சாரம் மற்றும் ஆன்மிகம் போன்ற பல்வேறு துறைகளின் நிகழ்ச்சிகள் அடங்கும். படா லால்பூரில் – கைவினைப் பொருட்கள் விற்பனைக்கு உதவும் மையமான – தீனதயாள் ஹஸ்த்காலா சன்குல்-ஐ பிரதமர் நாட்டிற்கு அர்ப்பணிக்கிறார். சன்குல்லில் உள்ள வசதிகளை சிறிது நேரம் பார்வையிடுவார். காணொலி காட்சி மூலம் மஹாமானா விரைவுவண்டியை திரு.நரேந்திர மோடி அவர்கள் கொடியசைத்து தொடங்கி வைக்க உள்ளார். இந்த ரயில், வாரணாசியை குஜராத்தில் உள்ள சூரத் மற்றும் வதோதராவை இணைக்கும். அதே இடத்தில், பிரதமர், அடிக்கல் நாட்டுவதை குறிக்கும் கல்வெட்டை திறந்து வைக்கிறார் அல்லது நகருக்காக பல்வேறு வளர்ச்சிப் பணிகளை அர்ப்பணிக்கிறார். உத்கார்ஷ் வங்கியின் வங்கிச் சேவைகளை பிரதமர் துவங்கி வைக்க உள்ளதுடன், வங்கியின் தலைமையிட கட்டடத்திற்கான அடிக்கல் நாட்டியதை குறிக்கும் கல்வெட்டையும் திறந்து வைக்க உள்ளார். உத்கார்ஷ் வங்கி, குறு-நிதியளித்தலில் சிறப்பு பெற்றது. மேலும் வாரணாசி மக்களின் சேவைக்காக, ஜல் அவசரகால ஊர்தி சேவையையும், ஜல் சவ வாகன சேவையையும் பிரதமர் காணொலி காட்சி மூலம் அர்ப்பணிக்க உள்ளார். செப்டம்பர் 22 அன்று மாலை, பிரதமர், வாரணாசியில் உள்ள வரலாற்று சிறப்புமிக்க துளசி மானஸ் கோவிலுக்கு செல்லவிருக்கிறார். “இராமாயணம்” குறித்த அஞ்சல்தலையை அவர் வெளியிட உள்ளார். அதன் பின்னர், நகரில் உள்ள துர்கா மாதா கோயிலுக்கு செல்வார். செப்டம்பர் 23 அன்று, ஷாஹான்ஷாபூர் கிராமத்தில் சுகாதாரம் தொடர்பான நடவடிக்கையில் சிறிது நேரம் பிரதமர் பங்கேற்க உள்ளார். அதன் பின்னர், பசுதான் ஆரோக்கிய மேளாவிற்கு செல்ல உள்ளார். பிரதம மந்திரி குடியிருப்புத் திட்டப் (ஊரகம் மற்றும் நகர்ப்புற) பயனாளிகளுக்கு சான்றிதழ்களை வழங்கிய பின், கூட்டத்தினரிடையே பிரதமர் உரையாற்றுவார்.
உத்தரப்பிரதேசத்தின் பரேலியில் நிகழ்ந்த சாலை விபத்தில் உயிரிழந்தவர்களுக்கு பிரதமர் இரங்கல்

உத்தரப்பிரதேச மாநிலம் பரேலியில் நிகழ்ந்த சாலை விபத்தில் உயிரிழந்தவர்களுக்கு பிரதமர் திரு நரேந்திர மோடி இரங்கல் தெரிவித்துள்ளார். இது குறித்து பிரதமர் அலுவலகம் வெளியிட்டுள்ள டுவிட்டர் பதிவில் கூறியிருப்பதாவது ; "உத்தரப்பிரதேச மாநிலம் பரேலியில் நடந்த சாலை விபத்து குறித்து மிகுந்த துயரம் அடைந்துள்ளேன். விபத்தில் உயிரிழந்தவர்களின் குடும்பங்களுக்கு எனது ஆழ்ந்த இரங்கலை தெரிவித்துக்கொள்கிறேன். இந்த துயரமான நேரத்தில் கடவுள் அவர்களுக்கு வலிமை அளிக்கட்டும்: பிரதமர்"
கனடாவின் லிபரல் கட்சித் தலைவர் திரு. ஜஸ்டின் ரூடோவுக்கு பிரதமர் கடிதம்

கனடாவின் பொதுத் தேர்தல்களில் வெற்றி பெற்ற அந்நாட்டின் லிபரல் கட்சித் தலைவர் திரு. ஜஸ்டின் ரூடோவிற்கு பிரதமர் திரு. நரேந்திர மோடி கடிதம் ஒன்றை எழுதியுள்ளார். அக்கடிதத்தின் கருத்துக்கள் பின்வருமாறு: கனடா நாட்டில் அண்மையில் நடைபெற்ற பொதுத் தேர்தல்களில் அந்நாட்டின் லிபரல் கட்சி வெற்றி பெற்றதற்கு தலைமையேற்று நடத்திய தங்களுக்கு இந்திய அரசின் சார்பாகவும், மக்களின் சார்பாகவும் பாராட்டுகளை தெரிவித்துக் கொள்கிறேன். உங்களது தலைமையில் நீங்கள் அளிக்க உள்ள தொலைநோக்குப் பார்வை, இளைஞர்கள் முன்னேற்றம் மற்றும் ஆற்றல் போன்றவற்றால் கனடா உள்நாடு மற்றும் வெளிநாட்டு விவகாரங்களில் நிலையான வெற்றியை பெறும் என்பதில் சந்தேகம் இல்லை. தற்போது காணப்படும் பல்வேறு சவால்களை சந்திப்பதில் உலக நாடுகளிடையே உங்களது தலைமை முக்கிய இடத்தைப் பெறும். சென்ற ஏப்ரல் மாதம் உங்கள் நாட்டிற்கு நான் பயணம் மேற்கொண்டபோது உங்களை சந்தித்ததை நான் நினைவு கூர்கிறேன். குடியாட்சி, சட்டங்களை போற்றுதல், மக்களுக்கு இடையேயான உறவுகள் ஆகியவற்றில் இந்தியாவும் கனடாவும் ஒருமித்த கருத்தை ஏற்படுத்த நீங்கள் ஆவலாக இருப்பதைக் கண்டு பெருமை அடைந்தேன். அண்மை காலங்களில் இந்தியாவுக்கும் கனடாவுக்கும் இடையேயான உறவுகள் குறிப்பிடத்தகுந்த அளவில் முன்னேற்றம் அடைந்துள்ளன. என்னுடைய பயணத்தின் போது இந்த உறவு மேலும் அதிகரித்துள்ளது. இந்தியாவின் சமூக பொருளாதார மாற்றத்திற்கு கனடா முக்கியமான மற்றும் நம்பத்தகுந்த கூட்டுறவை உருவாக்கியுள்ளது. பல பிரிவுகளில் இரு நாடுகளுக்கும் நன்மை ஏற்படும் வகையில் கூட்டுறவு வளர்ந்துள்ளது என்பது மட்டுமன்றி உலகில் நிலையான அமைதியும், வளமும் காண இது உதவி செய்கிறது. வரும் ஆண்டுகளில் இரு நாடுகளுக்கும் இடையே மேலும் ஆழமான அளவில் கூட்டுறவு விரிவுபடுத்தப்பட உங்களுடன் இணைந்து செயல்பட நான் எதிர்நோக்குகிறோன். இந்தியாவிற்கு நீங்கள் அரசு முறையிலான பயணத்தை உங்கள் குடும்பத்துடன் மேற்கொள்ள மீண்டும் உங்களுக்கு அழைப்பு விடுக்கிறேன். புது தில்லிக்கு உங்களை வரவேற்க நான் ஆவலோடு எதிர்நோக்குகிறேன்.
எழுத்தாளர், நகைச்சுவை எழுத்தாளர், நாடக கதாசிரியர் திரு தாரக் மேத்தா மறைவு – பிரதமர் இரங்கல்

இந்திய எழுத்தாளர், நகைச்சுவை எழுத்தாளர், நாடக கதாசிரியர் திரு தாரக் மேத்தா மறைவிற்கு பிரதமர் திரு நரேந்திர மோடி இரங்கல் தெரிவித்துள்ளார். “பிரபல நாடக ஆசிரியர் மற்றும் நகைச்சுவை எழுத்தாளர் தாரக் மேத்தா அவர்கள் மறைவிற்கு ஆழ்ந்த அஞ்சலி. அவர் தன் வாழ்நாள் முழுவதும் நையாண்டி கவிதைகள் எழுதியவர். தன் பேனாவை ஒருபோதும் கீழே வைக்கவில்லை. திரு. தாரக் மேத்தாவை சந்தித்து பேசும் பாக்கியம் பலமுறை எனக்கு கிடைத்தது. அவர் சமீபத்தில் பத்மஸ்ரீ விருது பெற்ற போதும் அவரை சந்திக்கும் வாய்ப்பு கிடைத்தது. திரு. தாரக் மேத்தா அவர்களின் எழுத்துகள் இந்தியாவின் வேற்றுமையில் ஒற்றுமை என்பதை சித்தரித்த்து. தன் எழுத்துகள் மூலம் பலரது இதயங்களிலும் இடம்பிடித்தவர்” என்று பிரதமர் குறிப்பிட்டுள்ளார்.
சர்தார் வல்லபபாய் பட்டேலின் நினைவு நாளை முன்னிட்டு பிரதமர் அஞ்சலி

சர்தார் வல்லபபாய் பட்டேலின் நினைவு நாளை முன்னிட்டு பிரதமர் திரு நரேந்திர மோடி அவருக்கு அஞ்சலி செலுத்தி உள்ளார். “சர்தார் வல்லபபாய் பட்டேலின் நினைவு நாளில் அவருக்கு அஞ்சலி செலுத்துகிறேன். சுதந்திரப் போராட்டத்தின் போது அவர் ஆற்றிய பங்குப் பணிக்காகவும் அவர் வழங்கிய தெளிவான தலைமைக்காகவும் இந்தியா அவருக்கு என்றென்றும் கடமைப்பட்டுள்ளது” என்று பிரதமர் தமது செய்தியில் குறிப்பிட்டுள்ளார்.
பிரபல தபேலா கலைஞர் பண்டிட் லச்சு மஹராஜ் மறைவு- பிரதமர் இரங்கல்

பிரபல தபேலா கலைஞர் பண்டிட் லச்சு மஹராஜ் மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். இந்திய பாரம்பரிய இசை உலகத்திற்கு பண்டிட் லச்சு மஹராஜின் மறைவு மிகப்பெரிய இழப்பாகும். இவர் அனைவராலும் பாராட்டப்பட்ட இசை மேதை. அவரது மறைவிற்கு எனது இரங்கல்கள்”, என்று பிரதமர் குறிபிட்டுள்ளார்.
ஒடிசா மாநிலம் பெர்ஹாம்பூரில் புதிய இந்திய அறிவியல் கல்வி மற்றும் ஆராய்ச்சி மையத்தினை அமைத்து செயல்படுத்துதல்

பிரதமர் நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் கீழ்க்கண்ட முடிவுகள் எடுக்கப்பட்டன- சங்கங்கள் பதிவுச் சட்டம் 1960ன் கீழ், பெர்ஹாம்பூரில் இந்திய அறிவியல் கல்வி மற்றும் ஆராய்ச்சி மையத்தினை (ஐ.ஐ.எஸ்.இ.ஆர்) அமைக்க ஒப்புதல். 152.79 கோடி ருபாய் செலவில் ஐ.ஐ.எஸ்.இ.ஆர் கல்வி நிறுவனத்தினை பெர்ஹாம்பூரில் நடப்பு கல்வியாண்டில் (2016-17) தற்காலிகமாக அமைத்து தற்காலிக வளாகத்தில் மூன்றாண்டுகளுக்கு (2016-19) செயல்பட ஒப்புதல் அளிக்கப்பட்டுள்ளது. இந்நிறுவனத்தில் இந்த ஆண்டு ஆகஸ்ட் 1ம் தேதியில் இருந்து வகுப்புகளை தொடங்கவும் அனுமதி அளிக்கப்பட்டுள்ளது. இந்த திட்டத்திற்கான இடத்தினை ஒடிசா அரசு இலவசமாக தர முன்வந்துள்ளதற்கு ஒப்புதல் அளிக்கப்படுகிறது. இந்த கல்வி நிறுவனத்திற்கான இயக்குநரை மாதம் 80 ஆயிரம் ரூபாய் (நிலையான) சம்பளத்தில் நியமனம் செய்யவும் ஒப்புதல் வழங்கப்பட்டுள்ளது. தேசிய தொழில்நுட்ப கல்வி நிறுவனம் (என்.ஐ.டி) அறிவியல் கல்வி ஆராய்ச்சி (இரண்டாவது திருத்தம்) மசோதா 2016, (இணைப்பு 3) என்ற பெயரிலான மசோதா வை நாடாளுமன்றத்தில் கொண்டுவரவும் ஒப்புதல் அளிக்கப்பட்டுள்ளது. இம்மசோதாவில் ஐ.ஐ.எஸ்.இ.ஆர் திருப்பதி மற்றும் பெர்ஹாம்பூரை என்.ஐ.டியின் இரண்டாவது அட்டவணையில் சேர்க்கவும் அனுமதி அளிக்கப்பட்டுள்ளது. இதற்கான மாற்றங்கள், கருத்துருக்களை உருவாக்குவதற்கு சட்டத்துறைக்கு அனுமதி அளிக்கப்படுகிறது. பின்னணி – இந்திய அறிவியல் கல்வி மற்றும் ஆராய்ச்சி நிறுவனம் (ஐ.ஐ.எஸ்.ஈ.ஆர்) என்பது என்ஐடி, அறிவியல் கல்வி ஆராய்ச்சி ) (என்.ஐ.டி.எஸ்.ஈ.ஆர்) சட்டம் 2012ன் கீழ் தேசிய முக்கியத்துவம் வாய்ந்த கல்வி நிறுவனமாக அறிவிக்க வகை செய்கிறது. அறிவியல் சார்ந்த கல்வியில் இளநிலை மற்றும் முதுநிலை படிப்பில் முதல்தர கல்விக்கும் அதுசார்ந்த ஆராய்ச்சிக்கும் இந்நிறுவனம் உதவும். ஏற்கெனவே ஐந்து ஐ.ஐ,எஸ்.ஈ.ஆர் நிறுவனங்கள் கொல்கத்தா, புனே, மொஹாலி, போபால் மற்றும் திருவனந்தபுரத்தில் உள்ளன. மத்தியில் மோடி அரசு பதவி ஏற்றதும் இதுபோன்ற நிறுவனம் திருப்பதியிலும் 2015ம் ஆண்டு தொடங்கப்பட்டது. பல்வேறு மாநிலங்களில் ஐ.ஐ.எஸ்.இ.ஆர் நிறுவனங்களை அதிகரித்து தரமான அறிவியல் மற்றும் ஆராய்ச்சி சார்ந்த கல்விக்கு ஊக்கமளிக்கப்படும் என்று மத்திய நிதி அமைச்சர் 2015ம் ஆண்டு பட்ஜெட் உரையில் அறிவித்திருந்தார். ஒடிசா மாநிலம் பெர்ஹாம்பூரிலும் இந்த ஐ.ஐ.எஸ்.ஈ.ஆர் அமைக்கப்படும் என்று அவர் கூறியிருந்தார். இன்று மத்திய அமைச்சரவையில் எடுக்கப்பட்ட முடிவின்படி ஐ.ஐ.எஸ்.ஈ.ஆர் பெர்ஹாம்பூரில் தற்காலிகமாக பெர்ஹாம்பூரில் உள்ள ஐ.டி.ஐ. வளாகத்தில் செயல்படும். இந்த ஆண்டு பி.எஸ்.எம்.எஸ் படிப்புகளில் முதற்கட்டமாக 60 மாணவர்கள் சேர்த்துக்கொள்ளப்படுவார்கள். 3வது ஆண்டில் இது 665 ஆக அதிகரிக்கும். இதில் எம்.எஸ், முதுநிலை படிப்பு, எம்.எஸ். பி.எச்.டி. ஆராய்ச்சி படிப்பு, முதுநிலை முனைவர் படிப்பு ஆகியவையும் இதில் அடங்கும். இந்த தற்காலிக கல்வி நிறுவனம் அமைப்பதற்கான மொத்த திட்டச்செலவு 152 .79 கோடி ரூபாயாகும். இந்த கல்வி நிறுவனத்தினை நிரந்தர இடத்தில் அமைப்பதற்கு விரிவான திட்ட அறிக்கையை தரும்படி மத்திய மனிதவள மேம்பாட்டுத்துறை அமைச்சகத்திடம் இந்திய அரசு கேட்டுள்ளது. அதன்பிறகு நிரந்தர வளாகம் கட்டும்பணிகள் தொடங்கும்.
ஜி.எஸ்.டி. நிர்வாக அமைப்பு மற்றும் அதற்கான செயலகம் அமைக்க மந்திரிசபை ஒப்புதல் அளித்துள்ளது

இந்திய பிரதமர் திரு. நரேந்திரே மோடி தலைமையிலான மத்திய அமைச்சரவை ஜி.எஸ்.டி. நிர்வாக அமைப்பு மற்றும் அதற்கான செயலகம் அமைக்க கீழ்காணும் விஷயங்களின் அடிப்படையில் ஒப்புதல் தெரிவித்துள்ளது. (1) அரசியலமைப்புச் சட்டம் 279 A பிரிவில் செய்யப்பட்ட திருத்தத்தின் கீழ் ஜி.எஸ்.டி. குழு அமைப்பது (2) புது தில்லியில் அலுவலகத்தோடு அதற்கான செயலகம் அமைப்பது (3) இதற்கென செயலர் (நிதி) ஒருவரை தேர்தல் இல்லாமல் தேர்ந்தெப்பது (4) மத்திய கலால் மற்றும் சுங்கத்துறையின் தலைவரை இந்தக் குழு தொடர்பான அனைத்து நடவடிக்கைகளிலும் இணைத்துக் கொள்வது (5) கூடுதல் செயலருக்கான பதவி ஒன்றையும், நான்கு ஆணையர் பதவிகளையும் (இணை செயலர் அளவில்) இந்தக் குழுவுக்காக உருவாக்குவது ஜி.எஸ்.டி. குழுவின் உருவாக்கம் மற்றும் நடைமுறை செயல்பாட்டுக்கான அனைத்து செலவுகளையும் மத்திய அரசு ஏற்கும் என்றும் அமைச்சரவையில் தீர்மானிக்கப்பட்டது. மத்திய மற்றும் மாநில அரசுகளில் பணியாற்றும் அலுவலர்கள் இதற்காகப் பணியமர்த்தப்படுவார்கள். இதுவரை இதற்குத் தேவையான நடவடிக்கைகள் திட்டமிட்டபடி செயல்படுத்தப்பட்டுள்ளன. இந்தக் குழுவின் முதல் சந்திப்பை 22 மற்றும் 23 செப். 2016ல் புது தில்லியில் கூட்ட நிதியமைச்சர் முடிவு செய்துள்ளார். பின்னணி: சரக்கு மற்றும் சேவை வரிக்கான அரசியலமைப்பு சட்டமசோதா 2016 (122வது திருத்தம்) குடியரசுத் தலைவரால் செப். 8, 2016 அன்று கையெழுத்திடப்பட்டு 101வது அரசியலமைப்புச் சட்ட்மாக நிறைவேற்றப்பட்டது. சட்டப்பிரிவுக் கூறு 279A (1)ன் படி இந்தச் சட்டம் அறிவிக்கப்பட்ட 60 நாட்களுக்குள் குடியரசுத்தலைவரால் ஜி.எஸ்.டி. நிர்வாகக்குழு ஏற்படுத்தப்பட்டிருக்க வேண்டும். இதற்கான அறிவிப்பு செப். 10, 2016ல் வெளியிடப்பட்டு செப்.12, 2016ல் இருந்து நடைமுறைக்கு வந்தது. 279A பிரிவின்படி மத்திய மாநில அரசுகளின் கூட்டமைப்பால் உருவாக்கப்பட்ட இந்தக் குழுவில் கீழ்க்காண்பவர்கள் உறுப்பினர்களாக இருப்பார்கள். 1) மத்திய நிதியமைச்சர் – தலைவர் 2) மாநில நிதியமைச்சர் – உறுப்பினர் 3) மாநில வரி தொடர்பான அமைச்சர் அல்லது மாநில அரசு நியமிக்கும் ஏதோ ஒரு அமைச்சர். – உறுப்பினர் 279A (4)ன் படி சரக்கு மற்றும் சேவை வரி தொடர்பான முக்கிய விவகாரங்களில் இந்தக் குழு பரிந்துரை செய்யும். இவற்றுள் சரக்கு மற்றும் சேவை வரியில் இருந்து சில பொருட்களை நீக்குவது, மாதிரி சரக்கு மற்றும் சேவை வரி சட்டங்கள், உற்பத்தி இடம் தொடர்பான கொள்கைகள், வரம்பு மதிப்புகள், கட்டணங்கள், பேரிடரின் போது வளங்களை அதிகரிக்கத் தேவையான சிறப்புக் கட்டணங்கள், சில மாநிலங்களுக்குத் தேவையான சிறப்பு ஏற்பாடுகள் உள்ளிட்ட அனைத்தையும் இந்தக் குழு முடிவு செய்யும்.
குஜராத்தின் பெச்சாராஜியில் நடைபெற்ற சுதந்திரப் போராட்ட வீரர் திரு பிரஹலாத் படேல் அவர்களின் 115-வது பிறந்தநாள் மற்றும் அவரது வாழ்க்கை வரலாற்று நூல் வெளியீட்டு விழாவில் பிரதமரின் உரை

குஜராத்தின் பெச்சாராஜியில் நடைபெற்ற சுதந்திரப் போராட்ட வீரர் திரு பிரஹலாத் படேல் அவர்களின் 115-வது பிறந்தநாள் மற்றும் அவரது வாழ்க்கை வரலாற்று நூல் வெளியீட்டு விழாவில் பிரதமர் திரு நரேந்திர மோடி இன்று காணொலி காட்சி மூலம் உரையாற்றினார். குஜராத் முதலமைச்சர் திரு பூபேந்திரபாய் படேல் உள்ளிட்டோர் விழாவில் கலந்து கொண்டனர். புகழ் மிக்க பெச்சாராஜி பூமிக்கு வணக்கம் தெரிவித்த பிரதமர், விடுதலைப் போராட்ட வீரரும், சமூக சேவகருமான திரு பிரஹலாத் படேல் அவர்களின் நினைவுக்கு தலைவணங்கினார். திரு பிரஹலாத் படேல் அவர்களின், சமூக சேவை மற்றும் தியாகம் பற்றி பிரதமர் குறிப்பிட்டார். மகாத்மா காந்தியின் அழைப்பை ஏற்று விடுதலைப் போராட்டத்தில் ஈடுபட்ட இவர், சபர்மதி மற்றும் எரவாடா சிறையில் அடைக்கப்பட்டார். திரு பிரஹலாத் படேல் அவர்களின் ‘தேசம் முதலில்’ என்ற உணர்வுக்கு அடையாளமான சம்பவத்தை பிரதமர் எடுத்துரைத்தார். இவர் சிறையில் அடைக்கப்பட்டிருந்த போது அவரது தந்தை மரணமடைந்தார். ஆனால், இறுதிச் சடங்குகளை நடத்த அனுமதிக்க வேண்டும் என்றால் மன்னிப்பு கேட்க வேண்டும் என்று காலனி ஆட்சியாளர்கள் விதித்த நிபந்தனைகள, திரு படேல் ஏற்கவில்லை. தலைமறைவாக இருந்து போராடிய சுதந்திர போராட்ட வீரர்கள் பலருக்கும் அவர் உதவி செய்துள்ளார். சுதந்திரத்திற்கு பின் மன்னர் ஆட்சிப் பகுதிகளை இந்தியாவுடன் இணைப்பதற்கு சர்தார் படேலுக்கு திரு பிரஹலாத் படேல் உதவி செய்ததையும் பிரதமர் சுட்டிக்காட்டினார். விடுதலைப் போராட்ட வீரர்களின் அறியப்படாத அம்சங்களை ஆராய்ச்சி செய்து வெளியிடவேண்டும் என்று அனைத்துப் பல்கலைக்கழகங்களுக்கும் பிரதமர் வேண்டுகோள் விடுத்தார். ——-
பிரதமர் மற்றும் நேபாள பிரதமர் இடையே தொலைபேசி உரையாடல்

மாண்புமிகு நேபாளப் பிரதமர் திரு. கே பி சர்மா ஒலியிடம் இருந்து பிரதமருக்கு தொலைபேசி அழைப்பு ஒன்று வந்தது. 74-வது சுதந்திர தினத்தை முன்னிட்டு அரசுக்கும் இந்திய மக்களுக்கும் வாழ்த்துகளை தெரிவித்த நேபாள பிரதமர், ஐக்கிய நாடுகள் சபையின் பாதுகாப்புக் குழுவின் நிரந்தரமில்லா உறுப்பினராக இந்தியா சமீபத்தில் தேர்ந்தெடுக்கப்பட்டமைக்கும் வாழ்த்துகளைத் தெரிவித்தார். கோவிட்-19 பெருந்தொற்றின் பாதிப்பை மட்டுப்படுத்துவதற்கு இரு நாடுகளிலும் எடுக்கப்பட்டு வரும் முயற்சிகளுக்கு தலைவர்கள் பரஸ்பர ஆதரவைத் தெரிவித்தனர். இது தொடர்பாக நேபாளத்திற்கு இந்தியாவின் ஆதரவு தொடரும் என்று பிரதமர் கூறினார். நேபாள பிரதமரின் தொலைபேசி அழைப்புக்கு நன்றி தெரிவித்த பிரதமர், இந்தியாவும், நேபாளமும் பகிர்ந்து கொள்ளும் பண்பாட்டு மற்றும் கலாச்சார ஒற்றுமைகளை நினைவுகூர்ந்தார்.
ருவாண்டா, உகாண்டா மற்றும் தென்னாப்பிரிக்காவில் பிரதமரின் அரசுமுறைப் பயணம் (ஜூலை 23-27, 2018)

ருவாண்டா குடியரசு (ஜூலை 23-24), உகாண்டா குடியரசு (ஜூலை 24-25), தென்னாப்பிரிக்க குடியரசு (ஜூலை 25-27) ஆகியவற்றிற்கு பிரதமர் திரு. நரேந்திரமோடி அரசுமுறைப் பயணம் மேற்கொள்கிறார். இந்தியப் பிரதமர் ஒருவர் ருவாண்டாவிற்குப் பயணம் மேற்கொள்வது இதுவே முதன்முறையாகும். 20 ஆண்டுகளுக்குப் பின், உகாண்டாவுக்கு நமது பிரதமர் முதன்முறையாக பயணம் மேற்கொள்கிறார். பிரிக்ஸ் உச்சிமாநாட்டிற்காக தென்னாப்பிரிக்காவுக்கு பயணம் செய்கிறார். ருவாண்டாவிலும், உகாண்டாவிலும் அதிபர்களுடன் இருதரப்பு பேச்சு, வர்த்தகர்கள் மற்றும் இந்திய சமூகத்தினருடன் தூதுக்குழு நிலையிலான பேச்சுக்கள், சந்திப்புகள் உள்ளிட்டவை பிரதமரின் அலுவல்பூர்வ செயல்பாடுகளாக இருக்கும். ருவாண்டாவில் இனப்படுகொலை செய்யப்பட்ட நினைவிடத்திற்கு பிரதமர் செல்லவிருக்கிறார். ருவாண்டா அதிபர் திரு. பால் ககாமே தனிப்பட்ட முறையில் மேற்கொண்டிருக்கும் தேசிய சமூகப் பாதுகாப்புத் திட்டமான “கிரிங்கா” (ஒரு குடும்பத்திற்கு ஒரு பசு) நிகழ்வில் பிரதமர் பங்கேற்பார். உகாண்டா பயணத்தின்போது, அந்நாட்டு நாடாளுமன்றத்தில் பிரதமர் உரையாற்றவிருக்கிறார். உகாண்டா நாடாளுமன்றத்தில் இந்தியப் பிரதமர் உரையாற்றுவது இதுவே முதன்முறையாகும். தென்னாப்பிரிக்காவில் அந்நாட்டு அதிபருடன் பிரதமர் இருதரப்பு சந்திப்பை மேற்கொள்வார். பிரிக்ஸ் உச்சி மாநாட்டிலும் பிரிக்ஸ் தொடர்பான சந்திப்புகளிலும் அவர் பங்கேற்பார். பிரிக்ஸ் உச்சிமாநாட்டிற்கிடையே, அதில் பங்கேற்கும் நாடுகளின் தலைவர்களுடன் இருதரப்புப் பேச்சு நடத்தவும் திட்டமிடப்பட்டுள்ளது. இந்திய வம்சாவளியினர் பெரும் எண்ணிக்கையில் உள்ளதும், வளர்ச்சியின் பங்குதாரர் என்ற வகையில், நெருக்கமான இணைப்பைக் கொண்டதுமான ஆப்பிரிக்காவுடன் இந்தியா இதமான நட்பு ரீதியான உறவுகளைப் பகிர்ந்து கொண்டுள்ளது. இந்தப் பயணத்தின்போது, பாதுகாப்பு, வர்த்தகம், கலாச்சாரம், வேளாண்மை மற்றும் பால்வள ஒத்துழைப்பு போன்ற துறைகளில் ஒப்பந்தங்களும், புரிந்துணர்வு ஒப்பந்தங்களும் கையெழுத்தாகவுள்ளன. கடந்த சில ஆண்டுகளாக அமெரிக்க நாடுகளுடன் பல்வேறு துறைகளில் நமது செயல்பாடு குறிப்பிடத்தக்க அளவுக்குத் தீவிரமாகியுள்ளது. கடந்த நான்காண்டுகளில் குடியரசுத் தலைவர், குடியரசுத் துணைத் தலைவர், பிரதமர் நிலையில் ஆப்பிரிக்காவுக்கு 23 முறை பயணங்கள் மேற்கொள்ளப்பட்டுள்ளன. இந்தியாவின் வெளிநாட்டுக் கொள்கையில் ஆப்பிரிக்கா உயர் முன்னுரிமை பெற்றுள்ளது. ருவாண்டா, உகாண்டா, தென்னாப்பிரிக்கா ஆகியவற்றுக்கான பிரதமரின் பயணம் ஆப்பிரிக்கக் கண்டத்துடன் நமது உறவுகளை மேலும் வலுப்படுத்துவதாக இருக்கும்.
அரிண்டம்  செங்குப்தா மறைவு – பிரதமர் இரங்கல்

திரு. அரிண்டம் செங்குப்தா மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “அனைவராலும் போற்றப்படும் புகழ்பெற்ற பத்திரிகை ஆசிரியர் திரு. அரிண்டம் செங்குப்தா தனது பத்திரிகை வாழ்க்கை மூலம் பலரது வாழ்வில் மாற்றம் கொண்டு வந்துள்ளார். அவரது மறைவு வருத்தத்தை அளிக்கிறது. அவரது ஆன்மா சாந்தி அடையட்டும்” என்று பிரதமர் கூறியுள்ளார்.